# ПРАТЕНИЧКО ПРАШАЊЕ

Од пратеникот Анета Стефановска, поставено меѓу

две седници на Собранието на Република Македонија,

на 25 јуни 2009 година

 Пратеничкото прашање гласи:

 Кога ќе заврши постапката за ликвидација на ЈП за Водостопанство Преспанско Езеро, со барање од страна на претставниците за што побрзо завршување на постапката за ликвидација, дали е можна евентуална финансиска помош од Владата на Република Македонија во исплатата на спорниот дел од долгот во висина од 1.700.000 денари со оглед на тоа што ЈП е во државна сопственост, како и какво би било конечното решение на проблемот со наводнување, после окончувањето на постапката на ликви­да­ција на ЈП за Водостопанство, за што од страна на преставниците на водните заедници се предлагаат две варијанти, и тоа:

1. Преку префрлање на сопственоста на инфраструктурата на трите водни заедници, со што би се створил еден правен субјект - Сојуз на водни заедници, кој самостојно би располагал со инфраструктурата и би склучил договори или
2. Формирање на ново Јавно претпријатие за Водоснабдување.

**О б р а з л о ж е н и е**

При одржувањето на средбите со жителите од неколку села кои се наоѓаат во околината на Ресен, до мене се обратија претставниците на трите водни заедници кои финкционираат во преспанскиот регион и кои опфаќаат поголем број на села во овој регион. Од нивна страна бев запозната со огромниот и алармантен проблем кој тие го имаат со наводнувањето на нивните насади и бев замолена за нивниот проблем да поставам пратеничко прашање. Нивниот проблем се состои од следното:

 Селата кои се опфатени од овие три водни заедници своето наводнување го вршеле преку каналски систем за наводнување во сопственост на ЈП за Водостопанство Преспанско Езеро. Ова претпријатие функционирало се до 2005 година, кога отпочнала постапката за негова ликвидација, која сеуште не е завршена, а пак во 2006 година се формирани три водни заедници А1 - која покрива 120 Ха површина за наводнување, А2 - која покрива 130 Ха површина за наводнување и Б2- која покрива 20 Ха површина за наводнување кои не функционираат самостојно како правни субјекти, туку посредно преку ЈП за Водостопанство во ликвидација преку склучување на договори со истото. Проблемот започнува минатата година, кога ЕВН го запира снабду­вањето со електрична енергија на пумпите за наводнување на овој канал со образложение дека ЈП за Водостопанство има долг за неплатена електрична нергија кон ЕВН за во висина од 3.500.000 денари со камата од 1.200.000 денари кои се донесува на трите водни заедници. Иако жителите од овие села во огромен процент ги имаат подмирено своите давачки за искори­стената електрична енергија кон ЈП за Водостопанство, согласно склучените договори, по извршениот увид во работењето на ЈП и начинот на кој било располагано со уплатените средства, произлезе дека од страна на ЈП Водостопанство уплатените средства од страна на жителите кои го користат овој канал не ги уплаќало во ЕВН на име надомест за потрошена електрична енергија, туку ненеменски ги потрошило, со што на корисниците на овој канал им е направена огромна штета иако регуларно го имаат подмирено поголемиот дел од своите давачки. Според нив, главниот долг кој сега ЕВН го побарува од ЈП за Водостопанство изнесува 3.500.000 денари, додека пак спорниот долг изнесува 1.700.000 денари кој е направен во 2005 година од страна на ЈП за Водостопанство, во периодот кога се започна со процесот на ликвидација на ова јавно претпријатие. Моменталната финансиска положба на водните заедници е следната: А1 нема никакви долгови, А2 има долг во висина од 400.000 денари додека пак Б2 има долг во висина од 500.000 денари. неколкуте обиди за спогодување со ЕВН завршиле безуспешно, затоа што ЕВН на водните заедници како странки кои не се потписници на долгот за користење електрична енергија не им признава право на правни субјекти и не сака да прими директна уплата од нивна страна, туку бара уплатата да биде извршена преку ЈП за Водостопанство. со ова проблемот на жителите дополнително се усложнува, затоа што доколку водните заедници продо­лжу­ваат со вршење на уплатата на средствата на сметката на ЈП за Водосто­панство во ликвидација овие средства ќе бидат уплаќани на име на заостанатиот долг направен од јавното претпријатие во 2005 година, а не за подмирување на тековните давачки, со што и понатаму нема да се отпочне со наводнувањето.

 Исто така, поради сеуште незавршениот процес на ликвидација на ЈП за Водостопанство, сеуште е неизвесно прашањето за тоа кој ќе биде правен наследник на инфраструктурата која сеуште е во сопственост на ЈП. Поради ваквиот долглгодишен нерешен статус, водните заедници не можат да се стекнат со ова инфраструктура, со што им се ускратува правото за обезбе­дување средства за реконструкција на инфраструктурата преку аплицирање во пристапни фондови. Ваквиот нерешен статус на ЈП за Водостопанство, овие водни заедници од една страна ги оневозможува да добијат свое броило, како евентуални сопственици на инфраструктурата, и врз тој основ да склучат договор за снабдување со електрична енергија со ЕВН како самостојни правни субјекти, а од друга страна вака нерешениот статус допринесува во зголемувањето на долгот преку каматите кои секој месец им се пресметуваат. поради ваквиот нерешен статус трпи и самата инфра­стру­ктура, која од ден на ден се повеќе се оштетува поради тоа што моментално не се одржува. Претставниците на овие водни заедници напоменуваат дека без активирањето на овој канал и што поскорешно отпочнување со наво­днување би пропаднала целата овогодишна берба, со што би настанале катастрофални последици за жителите од овој регион. Исто така напоме­нуваат дека со овој проблем се соочиле и минатата година, кога Владата на Република Македонија издвоила средства за наводнување, но не се реагирало благовремено со што им се нанела огромна штета, а за оваа сост­ојба во која по своја вина се доведени сеуште никој не поднел одго­ворност.

 Прашањето го упатувам до министерот за земјоделство, шумарство и водостопанство.